b'\n_START_ARTICLE_\nSvaneke Kirke\n_START_SECTION_\nOmbygningen\n_START_PARAGRAPH_\nDer blev da i 1881 foretaget en gennemgribende ombygning under ledelse af arkitekt Mathias Bidstrup, R\xc3\xb8nne. Ved denne lejlighed nedrev man s\xc3\xa5 meget af den gamle kirke, at kun t\xc3\xa5rnet samt ca. 15 m af skibets sydmur stod tilbage. I forbindelse hermed byggedes den nuv\xc3\xa6rende kirke, der er lidt bredere end den gamle. Endvidere fortsatte man s\xc3\xa5 langt mod \xc3\xb8st, som pladsforholdene p\xc3\xa5 kirkeg\xc3\xa5rden tillod det. Dvs. at kirken nu m\xc3\xa5ler ca. 35 m i alt fra t\xc3\xa5rnets vestgavl til \xc3\xb8stenden af korrundingen.\n_START_SECTION_\nInventaret\n_START_PARAGRAPH_\nIndvendig er der ikke mange minder tilbage fra tiden f\xc3\xb8r ombygningen, idet man benyttede lejligheden til at udskifte en stor del af inventaret. I 1881 havde man desv\xc3\xa6rre ikke vor tids pietetsf\xc3\xb8lelse overfor kunstnerisk v\xc3\xa6rdifulde ting fra \xc3\xa6ldre tid. S\xc3\xa5ledes kasseredes den tidligere altertavle, der stammede fra \xc3\xa5r 1600 og som var "af billedhuggerv\xc3\xa6rk, smukt malet og forgyldt". I dets sted anskaffedes et nyt maleri, "Kristus og synderinden" af Anton Dorph._NEWLINE_Til alteret h\xc3\xb8rer et smukt s\xc3\xa6t alters\xc3\xb8lv af forskellig alder. Kalken stammer fra 1650-1700 og disken fra 1859, fremstillet henholdsvis i L\xc3\xbcbeck og K\xc3\xb8benhavn. Oblat\xc3\xa6sken og vinkanden er k\xc3\xb8benhavnsk arbejde fra 1756. P\xc3\xa5 Nationalmuseet findes et ciborium (beregnet til opbevaring af indviet alterbr\xc3\xb8d), tilh\xc3\xb8rende Svaneke kirke. Det er udf\xc3\xb8rt i forgyldt kobber og minder i st\xc3\xb8rrelse og form n\xc3\xa6rmest om en alterkalk, dog med sekssidet b\xc3\xa6ger, der foroven afsluttes af et pyramideformet l\xc3\xa5g. Dette ciborium er fra sengotisk tid og har s\xc3\xa5ledes formentlig h\xc3\xb8rt til den oprindelige kirkes f\xc3\xb8rste inventar. Alterstagerne er fra nyere tid. De store malmstager, der blev sk\xc3\xa6nket til kirken i 1934, afl\xc3\xb8ste et par pletstager fra 1881, som igen havde forg\xc3\xa6ngere af tin fra 1684. Disse blev solgt i 1882._NEWLINE_D\xc3\xb8befonten er ejendommelig derved, at den er drejet af egetr\xc3\xa6. Den er ret ny, men svarer nogenlunde til en tidligere font. D\xc3\xa5bsfadet af messing er fra 1955. Pr\xc3\xa6dikestolen i barokstil er fra 1683. En beskrivelse fra 1857 n\xc3\xa6vner, at den var anbragt over altertavlen; men dette har ikke v\xc3\xa6ret dens oprindelige plads._NEWLINE_Den store lysekrone blev sk\xc3\xa6nket til kirken i 1673. Fra samme \xc3\xa5r stammer en mindre 6-armet krone med f\xc3\xb8lgende tyske indskrift: "Anno 1673 den 4. December des Abends zwischen 8 und 9 Uhren verungl\xc3\xbcckte alhie an Schwonick Johan Hennings B\xc3\xbcrger aus L\xc3\xbcbeck und hat diese Krone Zu Ehre Gottes und der Kirchen zum Zirath verehrt". (1673 den 4. december om aftenen mellem kl. 8 og 9 forulykkede Johan Hennings, borger i L\xc3\xbcbeck, her ved Svaneke, og har for\xc3\xa6ret denne krone til Guds \xc3\xa6re og kirken til pryd). Denne krone blev i 1963 sendt til reparation i K\xc3\xb8benhavn, men forsvandt undervejs til bestemmelsesstedet. Den er trods ih\xc3\xa6rdig efters\xc3\xb8gning ikke siden blevet fundet._NEWLINE_Lampetterne p\xc3\xa5 v\xc3\xa6ggene er i 1965 udformet af arkitekt Peter Fangel og billedhuggeren William Fridericia. Kirkeskibet, fuldriggeren "Svanen", blev i 1918 bygget af skipper Flies, Svaneke._NEWLINE_I anledning af byens 400 \xc3\xa5rs k\xc3\xb8bstadsjubil\xc3\xa6um i 1955 gennemgik kirken en omfattende restaurering, fra hvilken lejlighed rummets nuv\xc3\xa6rende farver stammer. De er valgt af kunstmaleren Helge Nielsen, Listed. Samme \xc3\xa5r indviedes det nye orgel, som er tegnet af arkitekt Marinus Andersen og bygget af Th. Frobenius & Co. Det har 11 stemmer, fordelt p\xc3\xa5 2 manualer og pedal.\n_START_SECTION_\nV\xc3\xa5benhuset\n_START_PARAGRAPH_\nI v\xc3\xa5benhuset h\xc3\xa6nger 3 pr\xc3\xa6ster\xc3\xa6kketavler med oplysninger om samtlige sognepr\xc3\xa6ster siden reformationen. Endvidere en morsom mindetavle til erindring om Chr. V\'s bes\xc3\xb8g i byen 1687 samt en gravsten over Albret Wolfsen, der blev dr\xc3\xa6bt ved Nex\xc3\xb8 i kamp mod svenskerne "den tid landet blef dennem opgivet, som skede den 9. juni 1645".\n_START_SECTION_\nT\xc3\xa5rnet\n_START_PARAGRAPH_\nT\xc3\xa5rnet har formentlig altid haft 2 klokker. De blev begge omst\xc3\xb8bt i 1701, og den st\xc3\xb8rste atter i 1913. Kirken ejede desuden tidligere en ganske lille klokke, den s\xc3\xa5kaldte primklokke. Den m\xc3\xa5 have eksisteret fra meget gammel tid, idet den blev omst\xc3\xb8bt allerede 1674. Om dens anvendelse fort\xc3\xa6ller amtmand Urne 1760: "N\xc3\xa5r det har ringet anden gang, g\xc3\xa5r graveren omkring igennem byens gader med en liden klokke i h\xc3\xa5nden, der kaldes priim klokken, som for slig umage bliver bel\xc3\xb8nnet af degnen". Klokken blev 1861 solgt til en smed.\n_START_SECTION_\nOmgivelserne\n_START_PARAGRAPH_\nLangs kirkeg\xc3\xa5rdsmuren er der opstillet en del gamle, smukke sandstens gravminder af den type, der tidligere var ret almindelig. En del af disse sten har v\xc3\xa6ret fjernet fra kirkeg\xc3\xa5rden ved gravenes sl\xc3\xb8jfning, men er senere genfundet forskellige steder i byen, hvor de anvendtes som br\xc3\xb8ndd\xc3\xa6ksler eller trappesten. Der kan stadig genfindes gravsten, som p\xc3\xa5 den m\xc3\xa5de bliver bevaret for eftertiden._NEWLINE_Inden for kirkeg\xc3\xa5rdsl\xc3\xa5gen st\xc3\xa5r en runesten, der en tid l\xc3\xa5 som bro over Gyldens\xc3\xa5 i \xc3\x98stermarie. Indskriften lyder: "Bove lod (stenen) rejse efter sin gode fader \xc3\x98kil. Krist hj\xc3\xa6lpe sj\xc3\xa6len".'